Luister: Feiteboek vir kinders gee stem aan SA baanbrekersIn Uitvinders, planmakers en ander slimkoppe van Suid-Afrika word baanbrekers se suksesverhale op informele wyse vertel. Feite en stories word verweef sodat jong lesers speel-speel leer. Die skrywer Engela Duvenage is passievol oor navorsing en skryf. Dít het op interessante wyse neerslag in haar loopbaan gevind. Buiten dat sy ŉ bedrewe joernalis en navorser is, het sy onlangs dié boek vir jong leesgieriges saamgestel. Uitvinders, planmakers en ander slimkoppe van Suid-Afrika bevat stories oor mense wat mediese deurbrake gemaak het, met diere en plante werk, wat die geheime van die hemelruim probeer ontrafel en interessante ontdekkings oor fossiele, die aarde, water en die klimaat maak. Duvenage het in ŉ onderhoud met Maroela Media meer vertel hoe haar loopbaan ontwikkel het en waarom sy graag dié projek wou voltooi. Sy brei ook uit oor die proses om baanbrekers te identifiseer, hoe inligting verpak is en watter mense ŉ besondere indruk op haar gemaak het. Duvenage het ŉ meestersgraad in joernalistiek aan die Universiteit Stellenbosch verwerf. Vir die afgelope twee dekades skryf sy gereeld vir koerante, tydskrifte en vir universiteits- en navorsingspublikasies oor Suid-Afrikaanse wetenskap en die mense daaragter. Duvenage stel onder meer ŉ landbounavorsingsblad vir Landbouweekblad saam, en skryf ŉ maandelikse omgewingsrubriek vir die tydskrif Lig. Sy het op Oudtshoorn grootgeword, en woon reeds byna twee dekades op Wellington in die Boland saam met haar man en twee dogters.